b'\n_START_ARTICLE_\nSon\xc4\x8dni obrat (roman)\n_START_SECTION_\nKritika\n_START_PARAGRAPH_\nRem\xc4\x8dev Son\xc4\x8dni obrat je \xc4\x8dista kritika proizvodnega dela kot popolne \xc4\x8dlovekove negacije in reifikacije._NEWLINE_"V Rem\xc4\x8devem romanu Son\xc4\x8dni obrat je v veljavi neposrednost: \xc4\x8dlovek direktno govori s so\xc4\x8dlovekom, se z njim spopada, ga negira ali priznava; enako direkten odnos ima do re\xc4\x8di. \xc4\x8ceprav je eksistencialisti\xc4\x8dno-ideolo\xc5\xa1ka struktura tega teksta ravno v tezi, da se danes ljudje ne moremo ve\xc4\x8d medsebojno skladati, \xc5\xbeiveti v neposrednosti, v ljubezni, s srcem, avtenti\xc4\x8dno, zvesto, da se medsebojno ovirajo, poni\xc5\xbeujejo, izdajajo, mu\xc4\x8dijo, dolgo\xc4\x8dasijo, se pravi da so drug drugemu predmet nadalje, da je tudi njihov odnos do re\xc4\x8di ubogajo\xc4\x8d, zasu\xc5\xbenjujo\xc4\x8d, saj so jim re\xc4\x8di re\xc4\x8di zagospodovale, se naselile med \xc4\x8dloveka in \xc4\x8dloveka, zavzele sredi\xc5\xa1\xc4\x8dno pozicijo, od koder vladajo in ravnajo \xc4\x8dlove\xc5\xa1ko usodo, \xc4\x8deprav je torej teza teksta v podajanju izgube neposrednosti, vladavine posrednosti, \xc4\x8dlovekovega postopnega raz\xc4\x8dlove\xc4\x8denja, pa je slog teksta ravno nasproten: skrajno neposreden, vsi nastopajo\xc4\x8di so osebe (subjekti) s profilirano notranjostjo, zna\xc4\x8daji jasnimi zahtevami, trpljenjem, totaliziranjem; med njimi vlada direktna napetost, \xc5\xbeivijo drug za drugega in zoper drugega, re\xc4\x8di so v njihovi intimni bli\xc5\xbeini". (Kermauner 1975: 236\xe2\x80\x9337)_NEWLINE_"Nikakor se ne spla\xc4\x8da izgubljati besed o kli\xc5\xa1ejski sestavi fabule, tudi ne o "\xc5\xbeurnalisti\xc4\x8dnem" tonu pripovedi, \xc4\x8deprav tako povr\xc5\xa1en jezik zelo redko zasledimo celo v sicer predvsem ideolo\xc5\xa1kih tekstih. Remec je zapisal v knjigo prav vse, kar se ponuja neiznajdljivi in zdolgo\xc4\x8daseni asociaciji. Ta mehanizem je uspe\xc5\xa1en pri tekstih, ki ne gradijo posebnega sveta, vendar je za roman najbr\xc5\xbe neprimeren. Tako se brez funkcije pojavljajo v tekstu simboli potro\xc5\xa1ni\xc5\xa1tva: Candy, Janez Pe\xc5\xa1ec, EKA, AEG, ISTRA APERO, BITTER, Standa ... Ti sodobni artikli pa Remcu ne pri\xc4\x8darajo groze\xc4\x8dega, pola\xc5\xa1\xc4\x8dujo\xc4\x8dega se sveta, nasprotno, utrujajo in parajo pripovedni lok". (Rupel 1973: 77\xe2\x80\x9378)\n_START_SECTION_\nNaslov\n_START_PARAGRAPH_\nNaslovna metafora son\xc4\x8dnega obrata za osebni preobrat je vzeta iz meteorolo\xc5\xa1kega pojava son\xc4\x8dev obrat. Son\xc4\x8dev obrat ali solsticij je tisti dan v letu, ko je Sonce ob poldnevu (v svojem zenitu) navidezno najseverneje ali najju\xc5\xbeneje. Na poletni son\xc4\x8dev obrat ali kres, ki je obi\xc4\x8dajno od 21. do 23. junija, se za\xc4\x8dne poletje. Leta 2011 je iz\xc5\xa1la pesni\xc5\xa1ka zbirka Barbare Simoniti z enakim naslovom, ki pa z Rem\xc4\x8devim romanom nima zveze.'